En kvinde blev kvæstet, da hun lørdag formiddag klokken 11.15 kolliderede med en sneplov. Kvinden ville holde tilbage for enden af Hulbakvej ved Vrenstedvej, men på grund af det glatte føre kunne hun ikke standse og kørte ud foran sneploven. Kvinden - en 22-årig udlænding, der er på besøg i Nordjylland - blev efterfølgende bragt til Hjørring Sygehus, hvor man i første omgang mistænkte at hendes kvæstelser efter ulykken kunne være svære. - Men hun har heldigvis kun skader på kæben og så nogle løse tænder, fortæller vagtchef ved Nordjyllands Politi Henrik Beck. Udover uheldet ved Løkken har Nordjyllands Politi lørdag været ude til fire uheld, der alle skyldtes det glatte føre. De skete alle fire på motorvej E39 og E45, men ingen kom alvorligt til skade ved uheldene.
Lørdag formiddag blev en kvinde kvæstet, da hendes bil gled ud foran en sneplov.